**Správa o činnosti výboru a aktivite spoločnosti od posledného valného zhromaždenia**

**==================================================================**

Výbor SIMS sa ujal svojej činnosti 17.1.2011. Na svojom prvom zasadnutí rozdelil funkcie. Pracoval v nasledovnom zložení:

1. Prof. MUDr. Milan Buc, DrSc. – predseda
2. Doc. MUDr. Mojmír Vrlík, CSc. – podpredseda
3. Doc. MUDr. Martin Hrubiško, PhD. – podpredseda
4. Doc. Ing. Eva Jahnová, CSc. – vedecká sekretárka
5. RNDr. Elena Tibenská, PhD. – hospodár - pokladník
6. Doc. RNDr. Vladimír Bošák, PhD. – predseda revíznej komisie
7. MUDr. Daniel Kuba, PhD. – člen revíznej komisie
8. Prof. RNDr. Eva Kontseková, DrSc. – člen
9. Prof. MVDr. Michal Novák, DrSc. –člen
10. Doc. Ing. Stanislava Blažíčková, PhD. – člen
11. Doc. RNDr. Peter Filipčík, CSc. – člen
12. Doc. RNDr. Marián Bukovský, CSc. – člen (web SIMS)
13. Doc. MUDr. Peter Čižnár, PhD. – člen
14. Prof. MVDr. Ivan Mikula, DrSc. – člen
15. Doc. MUDr. Mária Šustrová, CSc. – člen

Výbor na tomto svojom prvom zasadnutí zároveň prijal programové vyhlásenie, ktorým sa mal riadiť počas svojho funkčného obdobia. Dovoľte, aby som teda podal odpočet toho, čo sme chceli urobiť a čo z toho sa nám podarilo zrealizovať a čo nie.

Ako prvé sme si predsavzali pokračovať **v spoluorganizáciách vedeckých podujatí**. Tu môžem konštatovať, že naša aktivita bola veľmi dobrá. Spoluorganizovali sme spoločný *kongres SIMS, SSAKI, ČIS a ČSAKI v Košiciach* roku 2011 a teraz aktívne sa podieľame na príprave tohtoročného kongresu v Ostrave, ktorý bude v októbri. Aj keď sme sa priamo nepodieľali na organizácii kongresov SSAKI a ČSAKI v rokoch 2012 a 2013, viacerí naši členovia sa oboch kongresov zúčastnili nielen ako prednášatelia, ale aj ako koordinátori jednotlivých sekcií. To isté sa týka aj *Martinských imunologických dní*, ktoré sa konajú každoročne. SIMS prebrala záštitu aj nad konferenciami o *imunodeficienciách*, ktoré sa konajú v Bratislave a ktoré organizuje náš člen výboru doc. P. Čižnár. Naše aktivity však presiahli aj do zahraničia. Naša spoločnosť bola spoluorganizátorom konferencií *stredoeurópskych imunologických spoločností*, ktoré boli r. 2012 vo Viedni a r. 2013 v Opatii. SIMS je aj spoluorganizátorom medzinárodných konferencií „*Tatra Immunology Meetings*“, na príprave a aj samotnom priebehu ktorých sa veľmi aktívne podieľala hlavne doc. Blažíčková a v tomto roku si to opäť zopakuje. Niektorí členovia našej spoločnosti sa aktívne zúčastnili na kongrese o autoimunite, ktorý sa konal pred dvomi rokmi v *Granade* a opäť jeden člen výboru, prof. Rovenský, bol aj v organizačnom výbore tohto kongresu.

Ďalším bodom nášho programového vyhlásenia bolo **pokračovať v spolupráci s výbormi** iných imunologických spoločností, najmä výborom SSAKI. To sa opäť podarilo a to hneď na úrovni zloženia nášho výboru, pretože Dr. M. Vrlík, doc. M. Hrubiško a doc. P. Čižnár a sú aj členmi výboru SSAKI. Spolupracovali sme aj s výborom ČIS, najmä pri príprave kongresu v Košiciach a teraz podobne spolupracujeme na príprave kongresu v Ostrave.

Ďalší bod nášho programového vyhlásenia sa týkal **vytvorenia webovej stránky**. Som rád, že sa to podarilo a to už v prvom roku našej činnosti. Tu by som chcel veľmi poďakovať doc. M. Bukovskému, ktorý stránku nielen založil, ale ju aj pravidelne udržiaval a aktualizoval. V tejto oblasti však máme rezervy, bolo by treba vylepšiť jej estetickú stránku, čo bude úloha nového výboru. Nemáme žiaľ spätnú odozvu o tom, ako ju členovia spoločnosti využívajú, ale vskutku tam možno nájsť mnoho užitočných informácií.

V programovom vyhlásení sme sa zaviazali pokračovať **v podpore publikačnej aktivity svojich mladých členov** odmeňovaním za najlepšiu prácu v danom kalendárnom roku vo výške 100,00 €, pričom sme zaviedli princíp, že z každého rezortu (t. j. z rezortu školstva, zdravotníctva a akadémie vied) sa vyberie jedna najlepšia publikácia. Takto sme mohli doteraz odmeniť 5 pracovníkov a dúfame, že na tohtoročných MDI k nim pribudnú ďalší traja.

Zaviazali sme sa, že počas nášho funkčného obdobia **nebudeme zvyšovať čle**nské, čo sme dodržali a riadni členovia platili 10,00 € a doktorandi 5,00 €. Žiaľ tieto členské príspevky nám neumožňujú vo väčšej miere rozvíjať aktivitu spoločnosti, lebo len príspevok do IUIS treba zaplatiť približne 785,00 €. Naša finančná situácia v tomto našom funkčnom období sa zlepšila o injekciu vo výške *1 000,00 €, ktorú sme dostali od Martinského centra imunológie,* čo nám umožnilo plniť si svoje záväzky. Treba samozrejme pozitívne hodnotiť aj *príspevky od Prezídia SAV* vo výške približne asi 1 300,00 € ročne, ktoré boli určené na podporu presne vyšpecifikovaných akcií, najmä na krytie materiálnych výdavkov a konferenčných poplatkov. Príspevok sa realizuje prostredníctvom zmluvy medzi našou spoločnosťou a Neuro-imunologickým ústavom SAV; vyjadrujeme vďaku riaditeľovi ústavu prof. M. Novákovi a Ing. Z. Revickej, hospodárke ústavu, za podporu a zvládnutie agendy spojenej s realizáciou prefinancovávania jednotlivých akcií.

ČIS v spolupráci s našou spoločnosťou vydávala buletín „**Imunologický zpravodaj**“. Spočiatku, v r. 2011, sme sa ešte na spolufinancovaní časopisu ešte podieľali, ale v roku 2012 sme túto spoluprácu zrušili a na vydávaní buletínu sa už viac nepodieľame. Viedli nás k tomu predovšetkým ekonomické okolnosti, ako aj fakt, že distribúcia časopisu medzi našich členov viazla a napokon, že začala fungovať naša webová stránka. Aj keď nás to veľmi mrzí, lebo dobré vzťahy s ČIS si veľmi vážime, ale museli sme sa prispôsobiť našim ekonomickým možnostiam.

Zaviazali sme sa aj podporovať **vstup nových členov do našich radov**. Myslím, že sa nám to ak podarilo, veď za tieto tri roky našej činnosti sme získali 28 členov; 22 členov zase spoločnosť opustilo, lebo odišli do dôchodku, alebo nepracujú v odbore, príp. z iných dôvodov. V súčasnosti máme 150 členov.

Napokon sme sa zaviazali **spolupracovať s výbormi EFIS a IUIS**, čo sme tiež dodržali, buď predseda alebo tajomníčka sa zúčastnili jednaní valných zhromaždení uvedených spoločností a spolurozhodovali sme napr. aj o miestach budúcich kongresov a nadväzovali kontakty s predstaviteľmi oboch výborov. V rámci oficiálnych aktivít treba uviesť, že sme sa podieľali aj na **akciách Predsedníctva SAV**, jeho výboru pre spoluprácu s vedeckými spoločnosťami. Takých rukolapným výsledkom je publikácia Predsedníctva SAV „*Vedecké spoločnosti na Slovensku v r. 2013*“, kde sme prispeli kapitolkou, ktorá opisuje aj vývoj a aktivity našej spoločnosti. V tomto roku vyjde elektronická publikácia tejto knihy, rozšírená aj o históriu rozvoja daného vedného odboru; keďže bude na CD-nosiči, dostane ju každý člen a  samozrejme bude aj na webe. Chcem sa poďakovať prof. Rovenskému, prof. Ferenčíkovi a najmä prof. Štefanovičovi, ktorí mi značne prispeli k vzniku tohto článku.

**Čo do budúcnosti?** Načrtnem to len v stručnosti, veď to už bude úloha nového výboru. Na prvom mieste **musíme zvýšiť príjmy spoločnosti** lebo bez nedostatku finančných zdrojov sa nedá vo väčšom rozsahu podporovať účasť členov na vedeckých podujatiach, organizovať rôzne akcie, podporovať publikačnú aktivitu a pod. Chceme začať **usporadúvať samostatné podujatia**, začneme v tomto roku, kedy 4. septembra usporiadame jednodňový seminár – „Biologická liečba v teórii a praxi“. Už teraz vás na ňu pozývame a žiadame o jej propagáciu. Navrhujeme aj aby sa od r. 2014  **mierne zvýšilo členské**, u riadnych členov na 13,00 € a u doktorandov na 6,00 €, Možno nový výbor nájde ešte aj iné spôsoby, aby sa finančná situácia spoločnosti zlepšila. Navrhujeme aj, aby sa **zoštíhlil výbor spoločnosti**, zo súčasných 15 členov na 11, z čoho by boli dvaja revízori. Dôvodom je skutočnosť, že členov našej spoločnosti je 150 a z nich je 10 % vo výbore, čo je asi rarita medzi výbormi akýchkoľvek odborných spoločností. Navyše nižší počet členov výboru zrýchli a zlepší ich komunikáciu, či už pri pravidelných zasadaniach alebo pri elektronickej komunikácii.

Ďalej treba pokračovať v **spoluorganizácii rôznych vedeckých podujatí**, aj domácich aj zahraničných, úzko spolupracovať s výbormi SSAKI, ČIS a ČSAKI, participovať na aktivitách EFIS a IUIS a propagovať význam imunológie v očiach aj verejnosti a pod.

Na záver mi dovoľte poďakovať všetkým členom výboru, ktorí sa svojou aktivitou, či už priamo účasťou na jeho pravidelných zasadaniach, alebo prostredníctvom osobných stretnutí, mailov a telefonátov, riešili všetky aktuálne problémy, ktoré pred nami stáli. Myslím, že sme boli dôstojnými pokračovateľmi aktivít predchádzajúceho výboru a vytvorili sme priaznivé podmienky pre činnosť nového, ktorý sa dnes etabluje na svoje ďalšie trojročné obdobie.

Doc. MUDr. Eva Jahnová, CSc. Prof. MUDr. Milan Buc, DrSc.

*tajomníčka výboru predseda výboru*